شپ
بشیر بیدار
انگت شپ اِنت سیاہ ءُ تہار
انگت کجا اِنت بامسار
ساہیل سر ءَ ڈکّالیں دَور
انگت کج اِنت پُلّیں بہار
انگت تچیت ھونانی ھار
سر پہ سر اِنت جون ءِ پتار
مھرانی تْرمپاں تلوسیت
ہشکاوگیں زرد ءِ ڈگار
نشتگ داں سُہب بیگاہی ءَ
دلمانگیں کئی دْراہی ءَ
لوٹیت منی ریٹائیں دل
مچّ گُنش ءَ رنگ ءِ گْواہی ءَ
من شر زاناں سرپداں
چمّ داشتگنت جوریں بداں
مئے سرمگیں کوہ ءُ لداں
وشّیں تیاب نیلّیں زِراں
بے گَم نہاں بے گت نہاں
ہوشاں سر ءَ بے وت نہاں
زاناں وتی نیک ءُ بد ءَ
بے موہ ءُ تاگت نہاں
دیم ءَ بچار کہ چون بیت
دْروہیت ترا کئے گون بیت
کئے پہ گبرّے بیت بہا
تَنکاں تلام کئی جون بیت
چُنت سر کُشار جاھاں کپیت
چُنت پاہواں گُٹگیر بیت
کئی زند تہاریں کوٹیاں
پہ رُژن ءِ اُمّیت ءَ گْوزیت